**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.04.2023, ora 08.00 – 15.04.2023, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 15.04.2023, ora 07.00**

**RÂURI**

**I.N.H.G.A.** a emis o **Atenţionare Hidrologică, cod galben,** valabilă în intervalul 14**.04.2023 ora 16:00 – 15.04.2023 ora 12:00**, vizând **Scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri** pe unele râuri din bazinele hidrografice: **Vişeu, Iza, Someş, Bega, Timiş, Ialomiţa, Bistriţa (afluent al râului Siret),** cu posibile depăşiri ale **COTELOR DE ATENŢIE**, astfel:

**COD GALBEN:**

**În intervalul 14.04.2023 ora 16:00 – 15.04.2023 ora 12:00** pe râurile din bazinele hidrografice: Vişeu – bazin superior şi afluenţi bazin mijlociu şi inferior, Iza – bazin superior şi afluenţi bazin mijlociu şi inferior, Lăpuş – bazin superior şi afluenţi bazin mijlociu şi inferior **(judeţul Maramureş)**, Someşul Mare – bazin superior şi afluenţi bazin mijlociu şi inferior **(judeţul Bistriţa Năsăud)**, Bega – bazin amonte S.H. Făget şi afluenţii aferenţi sectorului aval S.H. Făget – amonte S.H. Balinţ **(judeţul Timiş)**, Timiş – afluenţii aferenţi sectorului aval S.H. Teregova – amonte S.H. Lugoj **(judeţele: Caraş Severin şi Timiş)**, Ialomiţa – bazin amonte S.H. Moroeni şi afluenţii aferenţi sectorului aval S.H. Moroeni – amonte S.H. Siliştea Snagovului **(judeţele: Dâmboviţa, Prahova şi Ilfov)**, Prahova – bazin superior **(judeţul Prahova)**, Bistriţa (afluent al râului Siret) – bazin amonte S.H. Cârlibaba şi afluenţii aferenţi sectorului aval S.H. Cârlibaba – amonte Ac. Izvoru Muntelui **(judeţele: Suceava, Harghita şi Neamţ)**.

**Fenomenele hidrologice periculoase se pot produce cu probabilitate şi intensitate mai mare în intervalul 14.04.2023 ora 20:00 – 15.04.2023 ora 06:00 pe unele râuri mici din judeţele Maramureş şi Bistriţa Năsăud.**

Aceast mesaj de atenţionare a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

- *Bistriţa-Năsăud, Caraş-Severin, Dâmboviţa, Harghita, Ilfov, Maramureş, Neamţ, Prahova, Suceava şi Timiş (10 prefecturi)– Atenţionare Hidrologică, cod Galben.*

**Debitele au fost în creştere** ca urmare a precipitațiilor căzute în interval, cedării apei din stratul de zăpadă şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Arieş, Bega, Timiş, Bârzava, Moravița, Caraş, Nera, Cerna, Buzău, bazinele superioare ale Jiului, Oltului, Argeşului, Ialomiței, Bistriței şi doar prin propagare pe cursurile mijlocii şi inferioare ale Siretului şi Prutului şi pe cursul Ialomiței.

Pe celelalte râuri, debitele au fost în scădere, exceptând râurile din bazinul Vedea, bazinele mijlocii şi inferioare ale Jiului, Oltului şi Argeşului, pe cursul mijlociu al Ialomiței şi pe râurile din Dobrogea, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Someș, Crasna, Barcău, Crișul Alb, Târnave, Bârzava, Caraş, Suceava, Moldova, Jijia, bazinul superior și mijlociu al Oltului, bazinul superior al Prahovei, pe cursurile Mureșului, Siretului, cursurile superioare ale Buzăului, Bârladului, Prutului și pe unii afluenţi ai Bistriţei, Trotuşului şi Bârladului.

Este în vigoare în vigoare **ATENȚIONAREA HIDROLOGICĂ** Nr. 37 din 14.04.2023.

**Debitele vor fi în creştere** ca urmare a precipitațiilor prognozate, cedării apei din stratul de zăpadă şi propagării pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Arieş, Bega, Timiş, Bârzava, Moravița, Caraş, Nera, Cerna, Buzău, bazinele superioare şi mijlocii ale Jiului, Oltului, Argeşului, Ialomiței, Bistriței şi doar prin propagare pe cursurile mijlocii şi inferioare ale Siretului şi Prutului.

Pe celelalte râuri, debitele vor fi în scădere, exceptând râurile din bazinul Vedea, bazinele inferioare ale Jiului, Oltului, Argeşului, pe cursul inferior al Ialomiței şi pe râurile din Dobrogea, unde vor fi relativ staționare.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri, cu posibile depăşiri ale **COTELOR DE ATENȚIE,** în bazinul Bistriței (afluent al Someşului), bazinele superioare ale râurilor: Vişeu, Iza, Someşul Mare, Lăpuş, Bega, Timiş, Argeş, Ialomița şi Bistrița (afluent al Siretului).

Se menține în vigoare **ATENȚIONAREA HIDROLOGICĂ** Nr. 37 din 14.04.2023.

**DUNĂRE**

**Debitul** la intrarea în ţară (secţiunea Baziaş) în intervalul 14.04.2023 – 15.04.2023 **a fost în scădere,** având valoarea **de** 64**00 m3/s**, sub media multianuală a lunii **aprilie (7900 m3/s).**

În aval de Porțile de Fier debitele au fost în scădere pe sectorul Gruia – Cernavodă, relativ staționare pe sectorul Hârșova – Vadu Oii și în creștere pe sectorul Brăila – Tulcea.

**Debitul la intrarea în ţară (secţiunea Baziaş) va fi în scădere (6200 m3/s).**

În aval de Porțile de Fier debitele vor fi în scădere pe sectorul Gruia – Galați şi în creștere pe sectorul Isaccea – Tulcea.

**2.** **Situația meteorologică în intervalul 14.04.2023, ora 09.00 – 15.04.2023, ora 06.00**

**Administraţia Naţională de Meteorologie** (A.N.M.) a emis în data de 14.04.2023, la ora 10:00, Atenţionarea **Meteorologică nr.40**, vizând **instabilitate atmosferică temporar accentuată, intensificări ale vântului,** conform căreia:

**- COD GALBEN:** ,, În Banat, Crișana, Maramureș, Oltenia, cea mai mare parte a Munteniei și nordul Transilvaniei vor fi perioade cu instabilitate atmosferică accentuată ce se va manifesta prin intensificări ale vântului, vijelii (rafale de peste 60...65 km/h), averse cu caracter torențial, descărcări electrice și grindină. Cantitățile de apă vor depăși pe alocuri 20...25 l/mp.

În Carpații Meridionali și de Curbură, la altitudini mari, vor fi rafale de peste 90...100 km/h.

***Notă: Pe arii restrânse, manifestări de instabilitate atmosferică vor fi și în restul teritoriului.***

Această Atenţionare **Meteorologică**, a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- Către PREFECTURILE: *Alba, Arad, Argeş, Bihor, Bistriţa-Năsăud, Braşov, Buzău, Caraş-Severin, Călaraşi, Dâmboviţa, Dolj, Giurgiu, Gorj, Hunedoara, Ialomiţa, Ilfov, Maramureş, Mehedinţi, Olt, Prahova, Sălaj, Satu Mare, Sibiu, Teleorman, Timiş, Vâlcea şi Municipiul Bucureşti, 27 prefecturi)*,

COD Galben, Atenţionare meteorologică;

**ÎN ŢARĂ**

**Vremea s-a încălzit** și a devenit mai caldă decât în mod normal, exceptând regiunile sud-vestice, vestice și zona costieră, unde valorile termice au fost în scădere faţă de intervalul precedent şi mai mici decât mediile multianuale.

Cerul a fost variabil, cu înnorări temporar accentuate și averse în jumătatea de vest a teritoriului și local în rest. Ploile au fost însoțite de descărcări electrice în Banat, Muntenia, nordul Olteniei și în Moldova, iar în județul Caraș-Severin a căzut grindină. În zona montană înaltă, trecător au fost precipitații sub formă de lapoviță și ninsoare. Vântul a suflat slab și moderat, cu intensificări la munte, mai ales pe crestele Carpaților Meridionali, unde rafalele au depășit 90...100 km/h, precum și în vestul, sudul și centrul țării, cu viteze în general de 45...55 km/h și izolat peste 65...70 km/h, în special asociat averselor. Pe raza județelor Bihor și Teleorman s-au consemnat vijelii. Este strat de zăpadă la munte și aseară la ora 21 măsura, în platformele stațiilor meteorologice, până la 254 cm în Munții Făgăraș și 241 cm în Munții Bucegi. Temperaturile maxime s-au încadrat între 13 grade la Sânnicolau Mare și Mangalia și 24 de grade la Oltenița și Călărași, iar la ora 6 se înregistrau valori termice cuprinse între 1 grad la Curtea de Argeș și 12 grade la Constanța-dig și Călărași. Pe alocuri la începutul zilei în Dobrogea și Moldova s-a semnalat ceață.

*Observație: de ieri dimineață de la ora 6 au fost în vigoare 4 atenționări cod galben pentru fenomene meteorologice periculoase imediate, emise după cum urmează: 2 de către SRPV Constanța, 1 de către SRPV Timișoara și 1 de către SRPV Sibiu.*

**LA BUCUREŞTI**

**Vremea a devenit caldă** pentru această perioadă, cu o maximă a temperaturii aerului de 22 de grade la Afumați și Băneasa și 23 de grade la Filaret. Cerul a fost variabil, cu înnorări temporar accentuate seara și în prima parte a nopții când au fost perioade cu intensificări ale vântului (rafale în jurul a 65 km/h), iar în unele cartiere au fost averse și descărcări electrice. La ora 6 se înregistrau 7 grade în Băneasa, 9 grade la Afumați și Filaret.

**3. Prognoza meteorologică în intervalul 15.04.2023, ora 09.00 – 16.04.2023, ora 09.00**

**ÎN ŢARĂ**

**Vremea va fi caldă** în regiunile sudice și estice și apropiată de normal în celelalte. Temperaturile maxime vor fi cuprinse între 12 și 22 de grade, iar cele minime se vor încadra între -1 grad în depresiunile din estul Transilvaniei și 11 grade pe litoral. Cerul va fi temporar noros și pe parcursul zilei vor fi averse și descărcări electrice local în nordul, centrul și estul țării, precum și la munte și pe arii restrânse în celelalte zone. Izolat cantitățile de apă vor depăși 15...20 l/mp și vor fi condiții de grindină. În zona montană înaltă, trecător, vor mai fi și precipitații sub formă de lapoviță și ninsoare. Noaptea, ploi de scurtă durată, se vor semnala doar pe alocuri în regiunile sudice. Vântul va sufla slab și moderat, cu ușoare intensificări la munte, dar și de scurtă durată în timpul averselor. Mai ales noaptea izolat se va forma ceață în zonele joase de relief.

**LA BUCUREŞTI**

**Vremea se va menține caldă,** cu o maximă a temperaturii aerului ce se va situa în jurul valorii de 21 de grade și o minimă de 6...9 grade. Cerul va fi temporar noros, iar ploi de scurtă durată, posibil însoțite de descărcări electrice, vor fi în prima parte a zilei și noaptea. Vântul va sufla slab și moderat.

**4. Buletin nivometeorologic pentru perioada 14.04.2023 ora 21 - 17.04.2023 ora 21**

**Fenomene meteo predominante: Vreme instabilă. Precipitații mixte în zonele înalte.**

**Principalele mecanisme ce conduc la declanșarea avalanșelor: Zăpadă umedă**

**TABEL RISCURI DE AVALANŞE**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNŢII FĂGĂRAŞ** | **RISC ÎNSEMNAT (3)** | **RISC ÎNSEMNAT (3)** |
| **MUNŢII BUCEGI** | **RISC MARE (4)** | **RISC MODERAT (2)** |
| **Munții Țarcu-Godeanu** | **RISC ÎNSEMNAT (3)** | **RISC MODERAT (2)** |
| **Munții Parâng- Șureanu** | **RISC ÎNSEMNAT (3)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC ÎNSEMNAT (3)** |
| **CĂLIMANI-BISTRIȚEI- CEAHLĂU** | **RISC ÎNSEMNAT (3)** | **RISC ÎNSEMNAT (3)** |
| **Munții Vlădeasa – Muntele Mare** | **RISC REDUS (1)** | **RISC REDUS (1)** |

**Evoluția vremii în intervalul 13-14.04.2023:**

Vremea s-a încălzit ușor, în special în zonele înalte. Cerul a fost variabil, temporar noros, în special

astăzi în Carpații Occidentali și Meridionali. Pe arii restrânse în masivele vestice s-au semnalat averse de ploaie, moderate cantitativ. Vântul a suflat în general moderat, cu intensificări temporare de 50 km/h în toate masivele, de 70-90 km/h în zonele înalte din Carpații Meridionali și izolat de 90-120 km/h pe crestele din vestul Carpaților Meridionali. Izolat s-a semnalat ceață. Stratul de zăpadă a scăzut în majoritatea masivelor, în special în zonele mai joase, cu până la 9 cm, iar pe crestele montane nu a avut variații importante. În Munții Făgăraș, Bucegi și Rodnei au fost observate mai multe curgeri sau avalanșe de dimensiuni mici și chiar medii, la altitudini de peste 2000 m.

**În data de 14.04.2023, la ora 15:** stratul de zăpadă de pe platformele stațiilor meteorologice măsura:

**Carpaţii Meridionali:** 256 cm la Bâlea-Lac, 240 cm la Vf. Omu, 135 cm la Vf. Țarcu, 13 cm la Păltiniș, 11 cm la Cuntu, 7 cm la Sinaia, 6 cm la Parâng, petice la Predeal.

**Carpaţii Orientali:** 200 cm la Vf. Călimani, 105 cm la Ceahlău-Toaca, 92 cm la Vf. Iezer, 67 cm la Vf. Lăcăuți, 31 cm la Bucin, 9 cm la Penteleu.

**Carpaţii Occidentali:** 17 cm la Vf. Vlădeasa, 3 cm la Băișoara.

**Prognoza vremii în intervalul 14.04.2023, ora 21:00-17.04.2023, ora 21:00:**

Vremea va fi instabilă și apropiată de normalul termic al perioadei. Cerul va prezenta înnorări temporar accentuate în toate masivele și în întreg intervalul. Temporar se vor semnala averse de ploaie în toate grupele montane, însoţite și de descărcări electrice şi trecător vor fi posibile căderi de grindină sau măzăriche. La peste 1800 m altitudine precipitațiile vor fi mixte, trecător sub formă de ploaie la orele amiezii și temporar sub formă de ninsoare. Cantităţile de precipitaţii vor depăşi local 10-15 l/mp și izolat 20-25 l/mp. Vântul va sufla în general moderat, cu intensificări temporare în toate masivele, mai susținute în Carpații Meridionali și de Curbură unde pot atinge trecător 70-80 km/h. Local se va semnala ceață.

Temperaturi prognozate în intervalul 14.04.2023 ora 21 - 17.04.2023 ora 21:

**Peste 1800 m: temperaturi minime**: -4..2 grade

**temperaturi maxime:** -1..3 grade

**Sub 1800 m: temperaturi minime: 0**..5 grade

**temperaturi maxime: 6**..11 grade.

**Vânt la peste 2000 m:** Din sector predominant sudic, iar în ultima parte a intervalului din sector sud-estic și estic, cu intensificări temporare de 70-80 km/h în Carpații Meridionali și de Curbură și mai reduse în rest.

**Altitudinea izotermei de 0 grade:** 1700-2100 m.

**Evoluția stratului de zăpadă și a riscului de avalanșă**

**Munţii Făgăraş:** **RISC ÎNSEMNAT (3)**

La peste 1800 m, zăpada este umezită la suprafață. În zilele următoare temperaturile diurne vor fi ușor pozitive și precipitațiile temporar lichide, iar procesul de umezire și tasare al stratului va continua, chiar dacă minimele vor fi ușor negative și temporar se vor mai semnala ninsori. În partea superioară se menține stratul instabil și cu rezistență redusă și care e mai consistent pe versanții nordici. În profunzime, stratul mai vechi este în mare parte stabilizat și prezintă zone mai dure, cu cruste de gheață. În apropierea crestelor se mai întâlnesc cornișe, iar pe văi și în zonele adăpostite, depozite însemnate de zăpadă. Pe pantele suficient de înclinate, stratul instabil din partea superioară, ce are local grosimi de peste 30-40 cm, va putea aluneca spontan peste stratul vechi și compactat, ducând la declanșarea unor avalanșe de dimensiuni medii și izolat chiar mari, riscul declanșării fiind amplificat la supraîncărcări oricât de slabe.

Sub 1800 m, stratul de zăpadă este puternic umezit și sub acțiunea ploilor va continua să se umezească, iar mai ales la peste 1600 m este instabil. Pe fondul temperaturilor ridicate şi al precipitațiilor lichide, stratul va acumula apa rezultată din topire, iar pe pantele mai înclinate poate aluneca peste cel mai vechi de la bază sau chiar de la sol, ducând la declanșarea de avalanșe mici și medii, riscul fiind amplificat la supraîncărcări oricât de slabe.

**Munţii Bucegi:** **RISC MARE (4)**

La peste 1800 m, la suprafață se va menține stratul recent depus şi încă instabil, cu rezistenţă scăzută în primii 40-50 cm. Încălzirea recentă a vremii a umezit stratul în partea sa superioară și a creat condiții pentru curgeri spontane. Sub acesta se află vechiul strat de zăpadă, parțial înghețat şi cu rezistență crescută spre bază. Pe văi și în zonele adăpostite s-au păstrat depozitele vechi şi însemnate de zăpadă, iar în zona crestelor plăcile de vânt și cornișele. Pe fondul temperaturilor diurne pozitive care se vor înregistra şi trecător al precipitațiilor lichide, zăpada va continua să se umezească. Pe pantele suficient de înclinate, stratul instabil și cu rezistență scăzută de la suprafaţă poate aluneca spontan peste vechiul strat înghețat, ducând astfel la declanșarea unor avalanșe de dimensiuni medii și izolat chiar mari, riscul fiind amplificat la supraîncărcări oricât de slabe. În cazuri izolate se pot angrena și straturi mai vechi în avalanșe, iar acestea pot coborî și la altitudini de sub 1800 m.

La altitudini mai mici de 1800 m stratul este puternic umezit și se vor înregistra ploi, local consistente, care vor accelera topirea stratului rămas. Spontan vor fi condiţii pentru declanșarea unor curgeri și avalanșe de dimensiuni mici și izolat medii, mai ales la altitudini de peste 1600 m, riscul fiind amplificat la supraîncărcări.

**Munții Țarcu-Godeanu: RISC ÎNSEMNAT (3)**

La peste 1800 m, în partea superioară se întâlnește un strat instabil și cu rezistență scăzută, umezit pe fondul creșterii de temperatură și format din zăpada recent depusă, care are grosimi local de peste 10-15 cm. Acest strat este depus peste stratul mai vechi și stabilizat, ce prezintă cruste de gheață în interior și care are rezistență crescută. În zona crestelor mai sunt cornișe vechi, iar pe văi și în zonele adăpostite s-au menţinut depozitele mai vechi şi însemnate de zăpadă. Temperaturile diurne pozitive şi precipitațiile temporar lichide ce se vor mai înregistra, vor favoriza topirea la suprafața zăpezii, îngreunând astfel stratul. Pe pantele suficient de înclinate, se pot declanșa spontan avalanșe de dimensiuni mici și medii, prin alunecarea zăpezii din partea superioară peste stratul vechi și compact, riscul declanșării fiind amplificat la supraîncărcări.

La altitudini mai mici de 1800 m stratul de zăpadă va continua să se topească accelerat pe fondul ploilor și al temperaturilor pozitive. În special între 1600 și 1800 m, unde zăpada are dimensiuni mai importante, se pot declanșa avalanșe de dimensiuni mici și izolat medii, riscul declanșării acestora fiind amplificat la supraîncărcări.

**Munții Parâng-Șureanu: RISC ÎNSEMNAT (3)**

La peste 1800 metri, stratul de zăpadă este umezit în partea sa superioară pe fondul încălzirii recente a vremii, iar în partea superioară se menține stratul instabil, cu rezistenţă scăzută în primii 30 de cm. În profunzime stratul vechi este compact, cu cruste de gheață în interior. Pe fondul precipitațiilor temporar lichide ce vor mai cădea şi a temperaturilor diurne pozitive, zăpada va continua să se umezească și să se taseze, iar apa se va acumula în stratul instabil, îngreunându-l. Pe pantele suficient de înclinate, stratul instabil din partea superioară poate aluneca peste cel vechi și compact, ducând la declanșarea spontană a unor avalanșe de dimensiuni medii, riscul fiind amplificat la supraîncărcări. În apropierea crestelor va exista riscul ruperii cornișelor.

La altitudini mai mici de 1800 metri, temperaturile pozitive şi ploile vor accelera topirea stratului rămas.

În special între 1600-1800 m, se pot declanșa curgeri sau avalanșe de dimensiuni mici și izolat medii, riscul fiind amplificat la supraîncărcări.

**Munţii Rodnei:** **RISC ÎNSEMNAT (3)**

La peste 1800 m altitudine, în partea superioară a stratului zăpada este umedă și instabilă în primii

30-40 cm. Aceasta este depusă peste zăpada mai veche, parțial înghețată, ce are în profunzime cruste de gheață. Pe văi și în zonele adăpostite mai sunt depozite însemnate de zăpadă, iar în zona crestelor cornișe. Pe fondul temperaturilor diurne pozitive şi al precipitațiilor temporar lichide, zăpada va continua să se umezească și să se taseze. Pe pantele suficient de înclinate și pe văile unde mai sunt depozite însemnate, straturile superioare instabile pot aluneca spontan peste cele vechi și compacte, ducând la declanșarea de avalanșe de dimensiuni medii și izolat chiar mari, riscul fiind amplificat la orice alte supraîncărcări.

La altitudini mai mici de 1800 m, zăpada va continua să se topească sub acțiunea temperaturilor predominant pozitive și al ploilor. Pe pantele suficient de înclinate se pot produce spontan avalanșe de dimensiuni mici și izolat medii la peste 1600 m, prin alunecarea stratului puternic umezit de la suprafaţă peste cel vechi și înghețat, riscul declanșării acestora fiind amplificat la supraîncărcări.

**Munţii Călimani-Bistriţei-CEAHLAU:** **RISC ÎNSEMNAT (3)**

La peste 1800 metri, în partea superioară zăpada este umezită și cu rezistență scăzută în primii 20-30 cm. Aceasta este depusă peste stratul mai vechi şi compact, cu rezistență crescută și cu numeroase cruste de gheață în interior. Pe văi și în zonele adăpostite mai sunt depozite însemnate de zăpadă. Temperaturile diurne pozitive şi precipitațiile temporar lichide vor umezi şi îngreuna suplimentar stratul de zăpadă, iar stratul instabil de la suprafață poate aluneca spontan, pe pantele suficient de înclinate, peste stratul vechi și întărit, ducând la declanșarea de avalanșe de dimensiuni medii, riscul declanșării avalanșelor fiind amplificat la supraîncărcări oricat de slabe.

La altitudini mai mici de 1800 de metri, stratul este umezit și cu rezistență redusă. Ploile care se vor înregistra şi temperaturile pozitive vor accelera topirea stratului. Pe pantele suficient de înclinate, atât spontan, cât și la suprasarcini, se pot declanșa curgeri și avalanșe de dimensiuni mici sau medii.

**Munţii Vlădeasa, Muntele Mare:** **RISC REDUS (1)**

Stratul de zăpada s-a redus în grosime, iar ploile şi temperaturile predominant pozitive vor continua topirea sa accelerată. Doar izolat, pe pantele înclinate aflate din zonele adăpostite sau cu acumulări mai importante, se pot declanșa curgeri și avalanșe de topire, de dimensiuni mici, riscul fiind mai crescut la supraîncărcări.

**Notă: Legenda de coduri de culori pentru caracterizarea riscului la avalanşe:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR*** 
   1. **Pe fluviul Dunărea**

**IGSU informează telefonic că Autoritatea Navală Română-ANR**, a transmis că **în data de 14.04.2023, orele 15:45, a avut loc un accident de navigaţie în zona portului Reni din Ucraina.** O navă sub pavilion Comoros, „MIRA” ce transportă animale vii **a intrat în coliziune cu o navă cu pavilion român ce transportă 1031 tone de sulfat de amoniu, cu șlepul autopropulsat „COSMINA 1”.** **În urma accidentului nava fluvială cu pavilion român a suferit o gaură de apă** şi a fost adus un împingător în asistenţă pentru a o împinge în malul drept românesc, unde este eşuată şi nu prezintă scurgeri, pentru a se evita astfel scufundarea acesteia. Nava maritimă nu a suferit daune şi este ancorată în rada portului Reni la malul stâng. Reprezentanţi ai Căpităniei Portului Galaţi s-au deplasat la faţa locului. În momentul de faţă se depun eforturi pentru salvarea navei fluviale.

* 1. **Pe râurile interioare**

**A.B.A. Mureş** informează că în data de 14.04.2023 intre orele 17.00 - 19.00, la iazul de decantare Valea Şesei, jud. Alba, s-a montat un inel de sondă inversă protejat antiacid, cu o înălţime de 0,3 m pe sonda 10, firul 4, pentru ca limita de deversare a apei să fie la nivelul recomandat prin instrucţiunile de exploatare a iazului, conform informaţiei telefonice de la Cupru Min SA Abrud.

* 1. **Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 12.04.2023, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie de monitoring a calităţii aerului.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 12.04.2023 – 13.04.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad: In județul Iași,** se menține Treapta III de restrictii:

**Judeţul Botoşani:**

- Se mentine situatia de restrictii in alimentarea cu apa pentru piscicultura la folosinta:

- S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

- Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Havarna, sursa ac. Cal Alb - r. Baseu.

**Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

**Judeţul Vaslui:**

- Se mentin prevederile „Planului de restrictii si folosire a apei in perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

\* treapta III - ANIF Filiala Teritoriala de Imbunatatiri Funciare Vaslui-Amenajare de irigatii Manjesti, sursa acumularea Manjesti.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

DIRECȚIA COMUNICARE